Project 2025

**Project 2025**, eller 2025 Presidential Transition Project  er et politisk initiativ knyttet til Donald Trump og hans MAGA-bevegelse. Det er utgått fra The Heritage Foundation og har som mål å fremme høyreradikal politikk, å endre statsapparatet slik at det blir enklere å få gjennom presidentens politiske agenda, å styrke familien, beskytte grensene og sikre individets frihet.  Målet er, ifølge dem selv, å rydde vei for en effektiv høyreradikal politikk ved hjelp av politisk agenda, personell, trening og en 180-dagers plan. En av ambisjonene er å avvikle den angivelige «Deep State» og gi staten tilbake til folket. 

## Politikk

«Mandate For Leadership» er en 920-siders manual fra prosjektet som foreslår å redusere budsjettet til justisdepartementet, la The National Security Council (NSC) overta ansvaret for alle sikkerhets-strategier, på bekostning av bl.a. FBI og the Department of Homeland Security. 

Project 2025 mener The National Economic Council, styrt av presidenten, bør overta styringen av skatter, energi, miljø, teknologi, infrastruktur, helse, finanstjenester, arbeid, jordbruk, antitrust- og konkurranse-politikk og pensjoner. 

Prosjektet går også inn for endringer innen utdanning, og vil avvikle statens rolle og overføre penger og ressurser til statene. Prosjektet vil behandle skattebetalere som investorer som låner ut penger til studenter, lån studentene må betale tilbake.  

Statene bør, ifølge prosjektet, ha ansvaret for medisinsk hjelp, og bør ikke begrenses av den føderale staten dersom de vil utvikle egne prismodeller. Ordningen med helseforsikring er noe staten burde regulere mindre slik at private kan lage innovative løsninger. Angrepillen bør ifølge prosjektet sidestilles med abort. 

Project 2025 foreslår en rekke kontroversielle tiltak, av flere omtalt som ekstreme,  innenfor svært mange av statens ansvarsområder.

## Donald Trump og Project 2025
Project 2025 var utformet som en plan Donald Trump kunne følge dersom han ble president, og var en forutsetning for at planen skulle bli iverksatt i 2025. Trump var ikke involvert i planleggingen  og har sagt at han ikke visste noe om prosjektet eller hvem som stod bak. Han sa samtidig at han var uenig i noe og at noe var latterlig. Samtidig har 140 personer som har jobbet for Trump vært involvert, og 271 forslag samsvarer med Trumps løfter eller tidligere politikk. 

Innen mars 2025 hadde president Trump endret politikk på en rekke områder i samsvar med Project 2025.

* Project 2025 vil at presidenten skal styre mer av byråkratiet direkte. Trump opprettet Department of Government Efficiency som sa opp en rekke byråkrater. 
* Project 2025 ville nedskalere USAID med 40 millioner i året. Trump gikk lenger og avviklet i praksis USAID, og påvirket nødhjelpsorganisasjoner over hele verden. 
* Project 2025 vil redusere antall aborter. Trump, som generelt har støttet fri abort, kom med en presidentordre som forbyr at føderale midler går til abort.
* Project 2025 vil "håndheve innvandringslovene skikkelig", og Trump gikk lenger og begynte raskt å deportere millioner av innvandrere.
* Project 2025 vil kjempe mot woke-ideologien. Trump avviklet alle statlige inkluderingsinitiativer og kvoteringer. 
* Project 2025 vil også forby pornografi og de som sprer dette, og de vil stenge Tik-Tok. Dette tok ikke Trump tak i de første ukene av sin andre periode.
I september 2025 var 47% av prosjektet utført ifølge Project 2025 Tracker.

## Reaksjoner
Kommentatorer og  akademikere har beskrevet prosjektet som farlig og autoritært.  Project 2025 anklages for å bidra til demokratisk erosjon gjennom å gi landets leder utvidet makt, på samme måte som i Ungarn, Nicaragua og Tyrkia.  Det demokratiske partiet mente Project 2025 beviser Trumps mørke intensjoner dersom han vant valget, noe han gjorde. På en spørreundersøkelse i april 2025 svarte over 500 statsvitere at USA var på vei bort fra liberalt demokrati i retning av en autoritær styreform. 

## Referanser